Ne podcenjujmo dimniških požarov
Smo sredi kurilne sezone in dimniški požari se kar vrstijo. Letos so še posebej pogosti zaradi krize s plinom, ko so ljudje zakurili marsikatero že pozabljeno kurišče, peč ali štedilnik. V porastu pa je tudi gradnja kaminov na drva.
Do požara v dimovodni napravi pride zaradi vžiga (ne samovžiga, kot prevladuje laično mnenje) še gorljivih produktov v dimniku. Vzrok je navadno slabo vzdrževanje dimnika, slaba vleka, dotrajanost dimnika ali celo slaba gradnja dimnika. Vse to pripelje do prekomernega nalaganje trdnih dimnih produktov na stene dimnika. Požari v dimovodnih napravah so pogostejši v starejših zgradbah in v klasičnih, samo z opeko zidanih dimnikih. Pomembno je tudi pravilno kurjenje v kuriščih. Kontrolirajmo loputo v dimniku, ki naj bo primerno odprta, da zagotovimo dobro vleko in dovolj kisika za izgorevanje. Pogosto se dogaja, da ljudje zakurijo v kurišču in ker morajo za nekaj časa od hiše prekomerno naložijo gorivo in pri dobri vleki kaj hitro pride do vžiga v dimniku. Na podeželju pa je velikokrat vzrok za vžig slabo očiščenega dimnika sežiganje suhih orehovih lupin, luščin stročnic ali suhih koruznih storžev, ki v veliki količini sproščajo visoko temperaturo v dimnik. Vseh teh nevarnosti in nevšečnosti se izognete z rednim čiščenjem dimnika. Priporočam vsaj dvakrat letno pri kuriščih na trdo gorivo. 
Da je prišlo do požara v dimniku nas opozarja; močan črn dim iz dimnika ali celo leteče iskre, prasketanje v dimniku, vroče rozete, slabše izgorevanje v peči ali štedilniku, smrad po stanovanju in  vroče stene dimnika. V tem primeru naj občan nemudoma pokliče na 112 (center za obveščanje) in sporoči potrebne podatke za takojšnje aktiviranje  gasilske enote. Po potrebi bodo gasilci aktivirali še dimnikarsko službo. Miselnost, da lahko dimnik zgori brez nadzora gasilcev in dimnikarjevega pregleda je zelo zgrešena in nevarna. Če je potrebni izžiganje dimnika naj to stori podjetje, ki ima  za to opravilo ustrezne pripomočke in gorenje v dimniku poteka pod nadzorom.
Gašenje dimnika z vodo je zelo nevarno. Vedite, da pri zlitju samo 1 liter vode v dimnik nastane 1700 litrov pare. Dimovodna naprava ne zdrži tega pritiska in pride do porušitve dimnika. Pri gorenju dimnika lahko nastane tudi 1000 in več stopinj Celzija temperature. Ko čakate na prihod gasilske enote, odstranite vse gorljive materiale od dimnika, obvestite vse stanovalce in jih opozorite na morebitne posledice požara v dimniku. Gorenje v dimniku namreč navadno poteka delno nepopolno in nevarnost nastanka strupenega ogljikovega monoksida je velika. Ne odpirajte dimniških vratc na podstrešju ali čistilnih vratc v kleti ali pritličju. Možno je tudi gašenje dimnika, vendar za to se gasilska enota odloči  v izjemnih primerih  kadar zunaj močno piha veter in raznaša iskre na sosednje objekte ali v naravo kjer bi lahko prišlo do vžiga. Takšno gašenje se izvaja z gasilnim praškom od spodnje strani dimnika navzgor. Med požarom v dimniku ne dovolimo strankam kurjenja v pečeh. Poskrbimo, da bo po požaru dimnikar pregledal dimovodno napravo v celoti. Možnosti, da je požar pustil posledice na tuljavah ali stenah dimnika so velike. 
Dimniški požar, ki ni kontroliran iz strani gasilske enote pa nam predstavlja še več nevarnosti. Močno se segrejejo stene dimnika, predvsem pri odprtinah - priklopih, ki jih ne koristimo in so zaprte s kovinsko rozeto. Če je preko rozete nalepljena tapeta ali zraven prislonjen  del pohištva se lahko razvije požar ki ga  sploh ne bomo opazili. Navadno ima dimnik na  podstrešju tako imenovana topla oziroma čistilna vratca. Le ta morajo biti vsako leto pregledana in morajo dobro tesniti. Ko se požar v dimniku širi po tuljavi navzgor se lahko ob slabih dotrajanih vratcih razširi na podstrešje. Brez slabe vesti lahko zapišem, da imajo naše stanovanjske hiše v večini primerov ogromno gorljive nepotrebne krame na podstrešju. Red in čistoča na podstrešju preprečujeta nastanek požara.
S kurilno sezono pa so povezani še nevarni stropni ali stenski požari. Gasilci beležijo veliko primerov požarov zaradi nestrokovne izdelave kurišča, predvsem kaminov in raznih peči za kuhanje in gretje. Pri teh delih se ne zanašajte na tisto »sam svoj mojster« ker nas bo to drago stalo. Prepustimo takšna dela strokovnjakom. Bil sem prisoten pri stropnem požaru, ko je lastnik hiše postavil lončeno peč kar na parket. Po nekaj sezonah je opeka na tleh dotrajala in po stanovanju se je začel širiti strupen dim. Peč smo morali podreti, da smo prišli do žarišča požara v tleh oziroma stropu in ga pogasili. Če se to zgodi ponoči je zastrupitev stanovalcev z ogljikovim monoksidom neizbežna. Neredko se zgodi v večstanovanjskih zgradbah, da nekdo priključi kakšno dodatno peč na trdo gorivo kar na zračnik, ki je napeljan samo na podstrešje. Do požara je le še korak. Naj omenim še  primer nestrokovne gradnje dimnika. V stanovanjski hiši montažne gradnje je bil zgrajen lep veličasten kamin. Dimni plini so bili speljani po kovinski cevi skozi leseno steno v dimnik, ki je bil pravilno grajen ob nosilni steni hiše. Stanovalci so naložili bukova drva in kovinska cev se je tako segrela, da se je vnela izolacija v steni. Kadilo se je po vsem prvem nadstropju. Do prihoda gasilcev so stanovalci z vodo zalivali odprtine v tleh od koder se je kadilo, kar je bilo nevarno in brezkoristno početje.
Pri kaminu smo izrezali  leseno steno okrog cevi in pogasili tleče dele.

Reklo, da ko vidimo dimnikarja se primemo za gumb, ker to prinaša srečo, še kako drži. Dimniški požar namreč lahko uniči vso naše premoženje in prinese nesluteno nesrečo v hišo.

Pa toplo in varno kurilno sezono vam želim !

Oskar Neuvirt 
Ob pisanju tega prispevka sem poklical prijatelja dimnikarja. Mogoče bi bilo zanimivo tudi to objavit.

Dimnikar  pripoveduje:

»Ravnokar sem prišel s požara, kjer je iz krušne peči "ušel" ogenj in potegnil čez priključek v dimnik. Ko sem prišel do hiše se je že takoj videlo, da gre res za požar v dimniku. V hodniku je bilo vse črno od dima. Odprl sem vrata od krušne peči. Pred mene se je kar  vlila žareča gmota smole, ki je tekla po dimniku. Za nameček pa se je zaradi "napihnjenih" gorečih saj zabil še priključek iz krušne peči do dimnika. Z prodorno žico sem prebil ta del, da je bil omogočen vlek, nato pa je zabobnelo po tuljavi kot v peklu. Obvestil sem gasilce in potem še kakšne dve  uri spremljal gorenje, nato pa sem še enkrat očistil dimnik, tako da sedaj ni v njem niti sledu saj..  Edina škoda kar je nastala, je črn hodnik, ker se je kadilo skozi vrata krušne peči. Tokrat se je srečno končalo, pa še gospodar me ne bo nikoli več odgnal«
